Suid Afrikaanse Nuus Thread - Page 110 - Stormfront
Page 110 of 226 « First < 10 60 96 97 98 99 100 101 102 103 104 105 106 107 108 109 110 111 112 113 114 115 116 117 118 119 120 121 122 123 124 160 210 > Last »
10-08-2006, 02:03 AM #1091
Die manne wat die regering se geld mors neem 'met kommer' kennis
Die Nasionale Intelligensie-agentskap (NIA) het "met kommer" kennis geneem van die situasie ten opsigte van vliegveiligheid in die land nadat twee mans die afgelope Vrydag in Kaapstad aangekeer is ná kapingsdreigemente.
Die vlug van kulula.com van Kaapstad na Johannesburg het omgedraai en na Kaapstad teruggekeer nadat twee mans gedreig het om die beheer van die vliegtuig "oor te neem".
Dit het gebeur net enkele maande nadat 'n Zimbabwiese student in Junie 'n vliegtuig van die SAL van Kaapstad na Johannesburg met 'n spuitnaald probeer kaap het.
'n Senior lid van die NIA het, terwyl die drama hom op die Kaapstadse Lughawe afgespeel het, aan Rapport gesê die situasie word fyn gemonitor.
Daar kan nie toegelaat word dat daar met die oog op onder meer die Wêreldbeker-sokkertoernooi in 2010 risiko's ten opsigte van vliegveiligheid" ontstaan nie.
Die mans van onderskeidelik 32 en 36 jaar wat Vrydag gedreig het om die beheer van die vliegtuig oor te neem, het hul kaartjies deur die internet bespreek.
Die lid van NIA wat die gebeure op die aanloopbaan deurgaans met valkoë dopgehou het, het gevra dat hy nie geïdentifiseer word nie omdat dit sy werk kan bemoeilik en ontwrig.
Dreigemente van enige aard wat selfs net grappendergewys aan boord van 'n vliegtuig gemaak word, word in 'n uiters ernstige lig beskou en oortreders moet streng optrede verwag.
Die twee molesmakers het dié medisyne geproe toe die vliegtuig omgedraai het en hulle deur die polisie se taakmag ingewag is.
Die 151 passasiers is erg verontrief toe hulle byna sewe uur op die Kaapstadse Lughawe moes vertoef.
Die vliegtuig het om 11:11 opgestyg en was net 27 minute lank in die lug toe die vlugkaptein van die dreigement in kennis gestel is. Die passasiers is ná ondervraging en traumaberading op 'n 17:45-vlug na Johannesburg gesit. Enkeles het nie kans gesien om weer te vlieg nie.
Een van die passasiers wat teruggekeer het, mnr. Shawn Townsend van Durbanville, het gesê hy het van die drama bewus geword toe hy skielik die vliegtuig se remme hoor aanslaan.
"Ons het gehoor die vliegtuig moet omdraai omdat iets verkeerd is en my eerste gedagte was dat daar fout is met die vliegtuig.
"Ek was baie verlig om te hoor dit was net 'n dreigement.
"Anderhalf uur lank moes ons in 'n baie warm vliegtuig sit. Toe storm die taakmag in. Hulle het geskree ons moet ons hande op ons koppe sit en ons mag nie opkyk nie."
Nadat die twee mans in hegtenis geneem is, is passasiers toegelaat om in groepe van vier van die vliegtuig af te klim. Hul bagasie is op die grond geplaas sodat snuffelhonde eers hul werk kon doen.
"Dit was alles baie opwindend, maar die gewag was uiters frustrerend," het Townsend gesê. Hy en van die passasiers het selfs foto's van die twee geneem.
Me. Thembakasi Silinga van die Paarl het nie kans gesien om weer te vlieg nie. Die voorval het haar vreesbevange gemaak.
Volgens hulle het die Suid-Afrikaanse Lughawensmaatskappy (Acsa) die voorval baie goed gehanteer. Acsa se hoofbestuurder, mnr. George Uriesi, het gesê 'n oefenlopie deur hul nooddienste drie weke gelede het vrugte gedra. Hy het gesê die voorval stuur 'n sterk boodskap uit aan die publiek.
Mnr. Stuart Cochrane, woordvoerder vir Comair, het gesê sover hy weet was die mans nie onder die invloed van alkohol nie. "Hulle het grootskeepse ontwrigting veroorsaak en ander passasiers verontrief."
Hy kon nie sê watter finansiële implikasies die voorval vir Comair inhou nie. "Dit is nie vir ons belangrik nie, eerder ons kliënte se veiligheid."
10-08-2006, 02:08 AM #1092
Hoër rente stáát se skuld
Rentekoerse gaan Donderdag weer verhoog word, maar kenners sê hoër rentekoerse gaan min vermag om die wanbalanse in die Suid-Afrikaanse ekonomie reg te stel.
Die staat is die hoofoorsaak van die wanbalanse en stygings in rentekoerse het min uitwerking op staatsbeleid.
Volgens ekonome is die staat, en nie die private sektor nie, die grootste bydraer tot die groot tekort op die lopende rekening van die betalingsbalans, wat weer tot 'n swak rand, hoër inflasie en uiteindelik hoër rentekoerse lei.
Die rand het juis die afgelope week tot R7,97 vir 'n dollar verswak nadat die geldeenheid in April vanjaar nog teen R5,98 verhandel het.
Volgens die Suid-Afrikaanse Reserwebank se kwartaalblad was huishoudings verlede jaar net vir R7,6 miljard van die tekort op die lopende rekening van R64,3 miljard verantwoordelik terwyl die private sektor vir R13,4 miljard verantwoordelik was. Sowat R43 miljard van die tekort, oftewel 67%, is deur die staat veroorsaak.
Om dié rede sê ekonome dat rentekoerse verder moet styg om verbruikers se bestedingspartytjie te demp, maar dat te veel stygings nie die antwoord is nie.
Die staat moet eerder sy deel begin doen om die inflasiegevaar te stuit wat deur die groot tekort op die lopende rekening veroorsaak word.
Hulle raai mnr. Trevor Manuel, minister van finansies, aan om in die meerjarige begroting wat op 25 Oktober aangekondig word, die groeiende belastinglas op Suid-Afrikaners te verlig en die skerp groei in staatsbesteding af te skaal.
Die staat dra op twee maniere by tot die groeiende tekort op die lopende rekening. Eerstens groei staatsbesteding reeds vir meer as drie jaar met sowat 6% per jaar en meer. Dit veroorsaak dat totale besteding teen 'n vinniger tempo as binnelandse produksie (wat teen 4% - 5% styg) toeneem, met die gevolg dat meer ingevoer moet word.
Dié neiging is vanjaar voortgesit. Die staat se verbruiksbesteding het in die tweede kwartaal met 16% versnel teenoor groei van 4,9% in produksie. Dit kan die tekort op die lopende rekening vanjaar tot R101 miljard vergroot.
Dié groter besteding het ook bygedra tot groter opbrengste van maatskappye, wat weer veroorsaak het dat groter dividend- en rentebetalings aan buitelandse beleggers gedoen is.
Daarby moet die staat se verhoogde besteding noodwendig deur hoër belasting gefinansier word, wat die private sektor se vermoë om te spaar ondermyn.
Mnr. Dawie Roodt, hoofekonoom van Efficient Groep, raam dat die belastinglas op ander rolspelers in die ekonomie verlede jaar met sowat R37 miljard toegeneem het. Die geld kon anders gespaar gewees het.
Die gebrek aan spaar maak Suid-Afrika meer afhanklik van buitelandse kapitaalinvloei, wat opdroog.
In dié opsig wys mnr. Jac Laubscher, groepekonoom van Sanlam, daarop dat te groot stygings in rentekoerse maatskappye se wins skerp kan verklein. Dit sal buitelandse kapitaalinvloei afskaal en groter druk op die rand plaas om te verswak, wat weer die inflasiedruk sal verhoog.
Roodt sê die staat behoort eerder die belastinglas op die land se spaarders, naamlik maatskappye en middel- tot hoë inkomstegroepe, te verklein om hulle in staat te stel om die binnelandse spaartekort te verklein. En die staat moet sy verbruiksbesteding inkort.
10-08-2006, 02:10 AM #1093
'Polisie mors geld deurgrondige eise te weier'
Die Suid-Afrikaanse Polisiediens (SAPD) is besig om belastingbetalers se geld "roekeloos" te verkwis.
Só meen Willie Hepburn, bekende veteraanrenjaer, en sy regsverteenwoordiger, mnr. J.W. (Wessie) Wessels, omdat die polisie eerder sowat R1 miljoen aan regskoste wil bestee om 'n grondige skadevergoedingseis te betwis as om 'n skikkingsooreenkoms vir die betaling van R150 000 na te kom.
"Dit lyk soos halsstarrige, eiesinnige en onbekwame optrede deur mense wat hoegenaamd nie in staat is om besluite te neem nie. En in elke saak teen die polisie, sit regslui met dieselfde probleem," sê Wessels.
Die polisie het vroeër beslag gelê op tientalle motors van Hepburn nadat hy betrokke was by 'n motordiefstalsindikaat. Die staat het egter nooit bewys dat sowat agt van dié motors gebruik is in 'n misdaad nie.
Een van dié motors is uit polisiebewaring gesteel terwyl nóg twee van die motors erg beskadig is, sê Hepburn.
Vir die skade aan die motors eis Hepburn R287 152 van die polisie asook rente, terugwerkend tot 8 Maart 2000.
Wessels sê indien die eis verhoor sou word, sal die onderskeie regspanne vier tot vyf maande nodig hê vir voorbereiding weens die "derduisende dokumente en hofstukke" wat betrokke is.
"Die verhoor sal minstens ses weke duur. Dit sal die staat se regskoste tot meer as R1 miljoen laat ophoop," sê hy.
In 'n poging om regskoste vir albei partye te beperk, het Hepburn in oorleg met die staatsprokureur en 'n verteenwoordiger van die polisie in September verlede jaar 'n skikkingsooreenkoms bereik. Daarvolgens sou die polisie skadevergoeding van R150 000 aan hom uitbetaal.
Maar tot dusver het Hepburn nie 'n sent ontvang nie. Die eis sal dus aanstaande jaar in die Pretoriase hooggeregshof aangehoor moet word.
Ingevolge die Wet op die Bestuur van Openbare Geld het komm. Jackie Selebi as polisiehoof 'n plig om vrugtelose uitgawes en die vermorsing van belastingbetalers se geld te voorkom. Dit kan gesien word as "vrugtelose uitgawes" wanneer daar 'n risiko is dat geld vermors kan word, maar niks gedoen word om dit te voorkom nie.
'n Oortreding van dié bepaling van die wet is strafbaar met 'n boete of tronkstraf van hoogstens vyf jaar.
Dir. Selby Bokaba, nasionale polisiewoordvoerder, sê egter hoewel die skikking met Hepburn oorweeg is, het die polisie "abnormaliteite" in die eis raakgesien wat eers uitgeklaar moes word. Dié proses is byna afgehandel, waarna Wessels so gou moontlik van die polisie se besluit om te betaal of nie in kennis gestel sal word.
Volgens Bokaba oorweeg die polisie alle eise op meriete en besluit daarvolgens of dit teengestaan word. Weens die omvang van die polisie se werk is dit nie "verrassend" dat daar heelwat eise teen hom ingedien word nie.
Bokaba meen dat Selebi genoeg stelsels het om toe te sien dat sy amptenare nie onnodige risiko's loop om grondige eise teen die polisie teen te staan nie.
10-09-2006, 06:09 AM #1094
Radio Pretoria Nuuskommentaar: Maandag 9 Oktober 2006
Samewerking tussen landbou en regering
By baie mense in die landbou is daar ernstige kommer oor die ANC-regering se vyandige houding teen wit boere en daar is dikwels sterk sprake van protes en weerstand. Dit is tog nodig om kennis te neem dat daar in hierdie stadium nog die nodigheid is vir gesprek en selfs onderhandelings tussen die staat en georganiseerde landbou.
Een van daardie forums is die landbouwerksgroep waar verteenwoordigers van 'n hele aantal organisasies in die landbou en verwante bedrywe samesprekings voer met ministers en top amptenare van verskeie staatsdepartemente. Dit het gebruiklik geword dat die president, Thabo Mbeki, hierdie werksgroep se vergaderings bywoon.
In 'n onderhoud wat Radio Pretoria enkele dae gelede met die president van TLU-SA, mnr Paul van der Walt, gevoer het, het hy duidelik standpunt ingeneem dat dit van groot belang is dat TLU-SA se stem, wat dikwels aansienlik anders klink as die van sekere ander organisasies, daar gehoor word. Hulle is in staat om feite en sienings onder die president se aandag te bring wat andersins dalk nie by hom tuisgebring sou gewees het nie.
So het dit op die jongste vergadering van hierdie werkgroep geblyk dat Mbeki self nie altyd gelukkig is oor die inligting en raad wat hy van sommige departemente kry nie. Hy het hom blykbaar op die vergadering taamlik skerp teenoor sekeres uitgelaat.
Dit was ook 'n nuttige geleentheid vir landbouleiers om die regering in te lig dat sy volgehoue en drastiese beleid van swart bemagtiging in die landbou alleenlik volhoubaar is as daar 'n hoë groeikoers in die land se ekonomie is. Die huidige groeikoers van kwalik drie persent is nie bevorderlik vir die inwerkingstelling van daardie beleid nie -- ongeag die ander probleme wat landbou daarmee het.
Maar 'n werkgroep soos hierdie kan slegs behoorlik werk as alle sake van belang daar op 'n basis van dringendheid bespreek kan word. Die jongste vergadering het dan ook 'n ernstige leemte ervaar deurdat die kwessie van plaasaanvalle en -moorde en veiligheid in die landbou nie bespreek kon word nie, omdat die minister van veiligheid en sekuriteit om een of ander rede nie by die vergadering was nie. Dit is net nie goed genoeg nie.
Dit is ook jammer dat hierdie soort forum steeds deur sekere instansies gebruik word om die regering se guns te probeer wen met paaiende en selfs kruiperige benaderings.
Dit blyk dat daar onder aanvoering van een van die kleiner landbouverwante organisasies 'n video gemaak en vertoon is oor suksesse wat glo reeds behaal is deur swartes aan wie grond in terme van die restitusiebeleid oorhandig is.
Deur die enkele uitsonderings te beklemtoon en die groot getal mislukkings te ignoreer, word 'n totaal skewe boodskap oor hierdie saak uitgedra, en daarby ook die nog eers skewe boodskap dat die landbou as geheel nie probleme het met baie aspekte van grondherdeling nie.
Dat die staat self sulke video's kan maak en vertoon om sy beleid te probeer regverdig, kan ons nog begryp, maar dat dit van die kant van die georganiseerde landbou kom, gaan die verstand te bowe. Wat het dit nou eintlik met die beeld van blanke kommersiële boere te doen?
10-09-2006, 06:12 AM #1095
Brittanje skop SA diplomaat uit
Londen. – 'n Suid-Afrikaanse diplomaat is deur die Britse regering 28 dae gegee om te pak en saam met sy gesin terug te keer na Suid-Afrika nadat een van sy seuns glo deel was van 'n gewapende roof en die ander as 'n "terroris" gebrandmerk is.
Die diplomaat, wat aan die hoof staan van die administrasie van die Suid-Afrikaanse hoë kommissariaat in Trafalgar Square, moet teen 17 Oktober uit Brittanje wees, het die Britse departement van buitelandse sake gister gesê.
Dit kom nadat sy 19-jarige seun twee jaar gelede glo betrokke was by 'n gewapende aanval. Die seun en sy vriende het glo 'n slagoffer met 'n mes aangehou en gedwing om sy musiekspeler aan hulle te gee.
Die diplomaat se 12-jarige seun is verlede jaar aangekeer toe hy met 'n speelgoedgeweer by sy laerskool opgedaag het.
Die diplomaat en sy gesin word beskerm deur diplomatieke immuniteit en kan nie vervolg word onder Britse wetgewing nie.
Die Britse regering het dr. Lindiwe Mabuza, Suid-Afrika se hoë kommissaris in Londen, gevra om die diplomaat terug te stuur huis toe.
Mnr. Ronnie Mamoepa, woordvoerder van die departement van buitelandse sake, het bevestig die diplomaat se herroeping is weens die "oortredings van sy kinders".
"Kinders is maar kinders," het die diplomaat gister aan Beeld gesê. "Hulle het bloot dinge gedoen wat tieners doen.
"My seun het 'n speelgoedgeweer skool toe geneem. Hy het dit sonder my medewete by 'n winkel naby die skool met sy sakgeld gekoop. Hulle het dit gesien as 'n terroriste-aktiwiteit en ek is deur die skoolhoof ingeroep en het verskoning gevra," het die diplomaat gesê.
Hy het sy seniors daarvan beskuldig dat hulle hom nie ondersteun het nie. Hy het ontken dat sy terugkeer daarop gemik is om die Britse strafregstelsel te omseil sodat sy kinders vervolging kan vryspring. Hy het ook die Suid-Afrikaanse regering sleggesê oor die hantering van die kwessie.
"Ek is onregverdig behandel en blameer die stelsel waarvoor ek werk. Nou moet ek die land verlaat asof ek 'n misdadiger is oor iets wat my kinders gedoen het."
Mamoepa het erken dit is "ongewoon" vir 'n diplomaat om weens sy kinders se misdrywe sy pos te verloor. Die diplomaat se kontrak by die hoë kommissariaat het al in Julie ten einde geloop, maar Mabuza het toe gevra dat dit verleng word.
Die twee seuns is terug na Suid-Afrika kort nadat hulle die misdrywe gepleeg het. Die diplomaat, sy vrou en eenjarige dogtertjie is nou besig om te pak ná vier jaar in Londen.
"My vrou is doof en dit was baie moeilik om aan haar te verduidelik wat aangaan," het die diplomaat gesê.
Hoewel Mamoepa gesê het die diplomaat sal in die departement in Pretoria kom werk, het die diplomaat glo aan 'n kollega in Londen gesê dit is tyd vir hom om "ernstig geld" te maak.
10-09-2006, 06:13 AM #1096
Waar is haar dogter?
'n Chinese burger sal vandag in die Jeppe- landdroshof verskyn in verband met die verdwyning van 'n 22-jarige vrou nadat sy vyf dae gelede met 'n werkaanbod na 'n dobbelplek gelok is.
Lede van die polisie se honde- en soek-en-reddingseenhede soek sedert Vrydag sonder ophou na me. Natasha Myburgh en sal vanoggend ook helikopters inspan.
Me. Amanda Myburgh (48), Natasha se ma, het gister op die gesin se kleinhoewe in Lawley, suid van Johannesburg, aan Beeld gesê sy "vrees die ergste".
"Natasha is Woensdag om 19:30 saam met dié man, wat sy sowat twee maande gelede ontmoet het, na Carnival City in Brakpan," het 'n huilende Myburgh gesê.
"Hy het haar verlede week gedurig gebel en elke keer uitgevra. Ek het hom voorheen net een keer gesien, maar my kind verbied om saam met hom uit te gaan omdat ek hom nie vertrou het nie."
Volgens haar het dié man Woensdag weer gebel toe sy en haar dogter by familie in Jeppe gekuier het – dié keer omdat hy glo vir haar werk gehad het.
"Natasha is saam met hom en hy het belowe om haar ná 'n uur weer by die huis te hê," het Myburgh gesê. "Ek het haar nie weer gesien nie. Ek is doodbekommerd dat my kind seergemaak is of êrens vermoor lê."
Volgens Myburgh het die verdagte, wat in Mondeor woon, glo in 'n bank werk en met 'n Suid-Afrikaanse vrou getroud is, daarop aangedring dat Natasha haar identiteitsdokument saamneem.
"My kind is 'n lieflike, stil mens wat nooit sou wegloop nie," het sy gesê. "Sy is erg oor haar gesin, en haar selfoon, wat sedert haar verdwyning af is, was altyd aan."
Mnr. Hennie Els, 'n private speurder wat deur Natasha se gesin aangestel is om haar op te spoor, het gister by navraag gesê die polisie het verskeie "sterk leidrade" gevind wat dié man met Natasha se verdwyning verbind.
"Dit lyk nie goed nie," is ál wat Myburgh oor dié leidrade wou sê.
"Hulle (Natasha en die man) is kort ná middernag saam by Carnival City weg, waarna Natasha omstreeks 03:00 opgemerk is waar sy alleen by 'n hotel in Isando ingaan." het Els gesê.
10-09-2006, 06:15 AM #1097
Man in hof nadat Kulula-vlug terugdraai Kaap toe
Die man wat Vrydag in hegtenis geneem is nadat hy glo 'n dreigement op 'n Kulula-vlug van Kaapstad na Johannesburg gemaak het, het vlugtig in die Bellville-landdroshof verskyn.
Mnr. Mncedisi Eric Maluleka (32) van Soweto is op borgtog van R5000 vrygelaat.
Maluleka, wat betrokke is by 'n jeug-opheffingsprojek van Oprah Winfrey, is saam met nog 'n man in hegtenis geneem nadat die vliegtuig teruggedraai het kort nadat opgestyg het onderweg na Johannesburg.
Volgens die klagstaat het Maluleka aan 'n bemanningslid gevra: "Wat sal julle doen as ek en my vriend die vliegtuig kaap?"
Volgens die prokureur vir die verdediging is die man wat saam met Maluleka in hegtenis geneem is, vrygelaat kort nadat hy ondervra is omdat hy nie by die insident betrokke was nie.
Die saak is tot 15 Desember uitgestel.
10-09-2006, 06:18 AM #1098
Inbreker skiet vrou voor dogter
Barberton. – 'n Vrou van 'n plaas buite dié dorp is die naweek ná 'n dag-uitstappie deur 'n aanvaller in die rug geskiet.
Me. Rita van den Berg (46) en haar twee kinders, Adriaan (13) en Nicola (9), het eergister by die Forever Resorts-warmwateroord by Badplaas gaan ontspan en het weer om 18:00 na hul plaas, With Wick Farm, sowat 15 km buite Barberton, teruggekeer.
Volgens insp. Butterf Nkosi, ondersoekbeampte van die Barberton-polisiekantoor, was die drie besig om goed uit hul voertuig te dra toe Van den Berg 'n geluid in die hoofslaapkamer gehoor het.
Sy het gaan ondersoek instel en 'n man in die gang op pad na haar kamer teëgekom. Volgens Nkosi het dié inbreker oën-skynlik deur 'n oop venster in die slaapkamer geklim.
Van den Berg het omgedraai en probeer vlug toe die man haar in die rug skiet. "Hy het slegs een skoot gevuur," het Nkosi gesê.
Nicola het glo gesien hoe haar ma geskiet word. Adriaan was in 'n buitekamer doenig toe dit gebeur het. Volgens Nkosi het Nicola vir haar broer geskreeu om nie in die huis in te kom nie. Dit was nadat Adriaan die skoot gehoor en in die rigting van die huis gehardloop het.
Nkosi het gesê ondersoek dui daarop dat Van den Berg se eie pistool in die aanval gebruik is.
"Die hele hoofslaapkamer was omgekeer en dit het gelyk of hy na iets gesoek het.
"Hy moes in die proses op die pistool afgekom het."
Die verdagte het kort ná die skoot deur dieselfde venster waardeur hy waarskynlik toegang gekry het, ontsnap. Die twee kinders is ongedeerd.
Van den Berg is na die MediClinic in Nelspruit gehaas waar sy in 'n bestendige toestand is.
10-09-2006, 06:28 AM #1099
Martelkamer vol bloed in huis gekry - Washington
Washington. – In wat sterk herinner aan 'n toneel uit die gru-rolprent The silence of the lambs , is 'n martelkamer in 'n huis in Kalifornië gekry met die bloed van minstens drie vroue daarin.
Die polisie in die dorp Oakland het dié grusame ontdekking gemaak nadat me. Leslie Lamb (36) op so 'n gruwelike manier deur haar vriend gemartel en "opgekerf" is dat sy in 'n hospitaal aan haar wonde beswyk het.
Nadat mnr. Earl Stefanson (41) in verband met haar dood aangekeer is, is die martelkamer in sy huis gekry.
"Dit is 'n donker en skrikwekkende plek. Dit lyk net soos in Silence of the lambs," het sers. Tony Jones van die moordafdeling aan die media gesê.
Die polisie soek nou na minstens twee ander vroue wie se bloed in die kamer gekry is en wat hopelik nog in staat is om te kan vertel wat in die huis gebeur het.
Jones wou nie meer besonderhede gee oor die martelkamer en wat Lamb se beserings is nie.
"Sy is baie erg aangerand en gemartel," is al wat hy wou sê.
Die rolprent gaan oor 'n reeksmoordenaar wat onder meer klere maak van die vel van die vroue wat hy vermoor.
Hy hou 'n meisie in 'n diep put in die kelder van sy huis aan.
Intussen is 'n 80-jarige ouma, haar dogter en bedlêende seun in hul woonstel in Chicago doodgeslaan.
Die vrou se kleindogter se toestand is kritiek ná die aanval.
Dit versterk kenners se vermoede dat aanvalle teen vroue in die VSA epidemiese afmetings begin aanneem.
Niemand is nog aangekeer in verband met die moord op me. Elnora White (80), haar dogter, me. Candy Countee (54), en haar sieklike seun, mnr. Cortis White (56), nie.
Die tienermeisie, Veronica Giles, is nog nie in staat om die polisie met leidrade te help nie.
10-09-2006, 06:40 AM #1100
SA geduld óp met korrupsie – studie
Begin skoon maak by die regering!!!
KAAPSTAD. – Straf hulle!
Dít is die sentiment wat blyk uit navorsing wat vroeër vanjaar onder 2 588 Suid-Afrikaanse volwassenes gedoen is oor korrupte staatsamptenare.
Luidens die navorsingsorganisasie FutureFact se verslag vir 2006 het sowat 86% van die respondente gesê korrupte amptenare moet ook nie toegelaat word om ooit weer 'n aanstelling in die staatsdiens te kry nie.
Dié navorsing, wat gedoen is voor mnr. Jacob Zuma, ANC-onderleier, se korrupsiesaak verlede maand van die rol geskrap is, het verder getoon dat sowat 76% glo hy moet tronkstraf uitdien indien hy skuldig bevind sou word.
Sowat 66% het ook pres. Thabo Mbeki se destydse besluit – om Zuma af te dank – ondersteun.
Volgens me. Jos Kuper, FutureFact-direkteur, blyk jongmense tussen 16 en 24 jaar die sterkste teen korrupsie gekant te wees.
"Dit kan waarskynlik daaraan toegeskryf word dat jongmense minder polities lojaal en meer ekonomies gedrewe is," verduidelik sy.
Sowat 54% van alle respondente glo die land se regstelsel is "deurlopend goed" en dat dit die afgelope jaar nog "verder verbeter" het.
Die onafhanklikheid van die land se howe en regters word hoog aangeslaan, met sowat 63% van die respondente wat glo daar word nie met die beslissings ingemeng nie. Sowat 20% van dié groep glo boonop die onafhanklikheid van die regstelsel het sedert 2004 nóg verbeter.
Die regering kan egter heelwat meer doen om korrupsie hok te slaan, meen respondente. Slegs 43% glo die regering doen genoeg om misdaad te bekamp en sowat 56% glo die regering se pogings om korrupsie uit te roei, het sedert verlede jaar agteruit gegaan.
Verder blyk daar konsensus te wees dat die plaaslike regeringsvlak die ergste onder korrupte amptenare deurloop. Byna 70% glo munisipaliteite en plaaslike rade is "korrup" en kan nie vertrou word nie.
Dié navorsing is in alle dele van die land, behalwe diep in die platteland, uitgevoer en behels 'n ingeboude foutgrens van sowat 4%.